CELEX: 32021D1777
Language: hr
Date: 2021-10-05 00:00:00
Title: Provedbena odluka Vijeća (EU) 2021/1777 od 5. listopada 2021. kojom se Italiju ovlašćuje da primjeni snižene stope oporezivanja plinskog ulja koje se upotrebljava za grijanje i električne energije koji se isporučuju u općini Campione d’Italia

11.10.2021   
               
               
                  HR
               
               
                  Službeni list Europske unije
               
               
                  L 360/115
               
            
         PROVEDBENA ODLUKA VIJEĆA (EU) 2021/1777
         od 5. listopada 2021.
         kojom se Italiju ovlašćuje da primjeni snižene stope oporezivanja plinskog ulja koje se upotrebljava za grijanje i električne energije koji se isporučuju u općini Campione d’Italia
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije (1), a posebno njezin članak 19.,
         uzimajući u obzir prijedlog Europske komisije,
         budući da:
         
                     (1)
                  
                  
                     Dopisom od 7. kolovoza 2020. Italija je zatražila ovlaštenje da za razdoblje od 1. siječnja 2021. do 31. prosinca 2026. u skladu s člankom 19. Direktive 2003/96/EZ primjenjuje snižene stope oporezivanja plinskog ulja koje se koristi za grijanje i električne energije, koji se isporučuju u općini Campione d’Italia. Italija je 19. siječnja 2021. dostavila dodatne informacije i objašnjenja radi potkrjepljivanja zahtjeva.
                  
               
                     (2)
                  
                  
                     Općina Campione d’Italia talijanska je enklava Italije u Švicarskoj s vrlo ograničenim zemljopisnim područjem i malobrojnim stanovništvom. Riječ je o planinskom području, što ograničava urbani razvoj, industrijske aktivnosti i njegovu dostupnost. S obzirom na zemljopisni položaj općine Campione d’Italia, nedostatak pristupa mreži prirodnog plina i njezine nepovoljne klimatske uvjete, troškovi za opskrbu općine Campione d’Italia energentima su visoki, neovisno o tome isporučuju li se iz Švicarske ili iz Italije. Nadalje, ulazak općine Campione d’Italia u carinsko područje Unije 1. siječnja 2020. doveo je do povećanja troškova energije za kućanstva i poduzeća. Osim toga, općina Campione d’Italia prolazi kroz ozbiljnu gospodarsku krizu, koja je dodatno pogoršana pandemijom bolesti COVID-19.
                  
               
                     (3)
                  
                  
                     Kako bi se ublažili visoki troškovi za energiju u općini Campione d’Italia trebalo bi smanjiti oporezivanje određenih energenata.
                  
               
                     (4)
                  
                  
                     Komisija je ispitala zatraženu mjeru i utvrdila da se njome ne narušava tržišno natjecanje niti se ometa funkcioniranje unutarnjeg tržišta te se smatra da nije nespojiva s politikom Unije u području okoliša, energetike i prometa. Sniženo oporezivanje plinskog ulja i električne energije i dalje bi bilo jednako ili više od najnižih razina oporezivanja utvrđenima u Direktivi 2003/96/EZ te bi se njime djelomično ublažilo povećanje troškova energije u općini Campione d’Italia. Umanjenje poreza ne može se zbrajati s drugim vrstama umanjenja poreza.
                  
               
                     (5)
                  
                  
                     Italiju bi stoga trebalo ovlastiti da primjenjuje snižene stope oporezivanja plinskog ulja koje se upotrebljava za grijanje i električne energije, koji se isporučuju u općini Campione d’Italia.
                  
               
                     (6)
                  
                  
                     Kako bi se osiguralo ostvarivanje ciljeva koji se žele postići mjerom odstupanja, posebno onih koji se odnose na izbjegavanje negativnih učinaka trenutačnih gospodarskih, socijalnih i geografskih okolnosti u općini Campione d’Italia i na osiguravanje ravnopravnih uvjeta ublažavanjem visokih troškova energije, primjereno je da se ova Odluka primjenjuje od 1. siječnja 2021. Osiguravanjem da se mjera odstupanja primjenjuje od datuma koji prethodi njezinu stupanju na snagu uvažavaju se legitimna očekivanja tržišnih subjekata i pojedinaca jer se tom mjerom odstupanja ne zadire u njihova prava i obveze.
                  
               
                     (7)
                  
                  
                     Svako ovlaštenje odobreno u skladu s člankom 19. stavkom 2. Direktive 2003/96/EZ mora biti strogo vremenski ograničeno. Kako bi se općini Campione d’Italia pružio dostatan stupanj sigurnosti, ovlaštenje bi trebalo odobriti na razdoblje od šest godina. Međutim, kako se ne bi ugrozio budući opći razvoj postojećeg pravnog okvira, primjereno je predvidjeti da bi, ako Vijeće postupajući na temelju članka 113. Ugovora o funkcioniranju Europske unije uvede izmijenjeni opći sustav oporezivanja energenata s kojim ovo ovlaštenje ne bi bilo uskladivo, ovo bi ovlaštenje prestalo važiti na dan početka primjene tih općih pravila.
                  
               
                     (8)
                  
                  
                     Ovom se Odlukom ne dovodi u pitanje primjena pravilâ Unije o državnim potporama,
                  
               DONIJELO JE OVU ODLUKU:
         
            Članak 1.
            Italiju se ovlašćuje da primjeni snižene stope oporezivanja plinskog ulja koje se upotrebljava za grijanje i električne energije koji se isporučuju u općini Campione d’Italia, uz uvjet poštovanja najnižih razina oporezivanja iz članaka 9. i 10. Direktive 2003/96/EZ.
         
         
            Članak 2.
            Ova se Odluka primjenjuje od 1. siječnja 2021. do 31. prosinca 2026.
            Međutim, ako Vijeće, postupajući na temelju članka 113. ili druge relevantne odredbe Ugovora o funkcioniranju Europske unije, uvede izmijenjen opći sustav oporezivanja energenata s kojim odobrenje dano člankom 1. ove Odluke ne bi bilo usklađeno, ova Odluka prestaje se primjenjivati na dan početka primjene tih općih pravila.
         
         
            Članak 3.
            Ova je Odluka upućena Talijanskoj Republici.
         
         
            Sastavljeno u Luxembourgu 5. listopada 2021.
            
               
                  Za Vijeće
               
               
                  Predsjednik
               
               A. ŠIRCELJ
            
         
         
            (1)  SL L 283, 31.10.2003., str. 51.